Atti chi utaꞌa Jesús lheꞌe yiesi Jericó,
lee nna diabe yuꞌe neda utee lheꞌe yiesiha.
Nía do ttu unbiyuu texxatta gueni,
lána Zaqueo.
Ancana nu lo gue ca güequixa ridí belhi deyya Roma.
Lana nna rdacana ilenna nuxa benni nua lá Jesús,
ttiaca bittu ralhana ilenna Benniha de bittu ancana ttunni,
cumu yaderba de reru benni lhe.
De unnuha nna nuarca bigaana uneruna,
atti gopittebana lo ttu yaga lá sicómoro du gaxxaba atta tte Jesús qui ilenna Benniha.
Atti chi bisína Jesús atta donaha,
ulidhatteba loe begüie güetsaa,
nianna re na:
—Zaqueo,
begüee lelu,
jertte beadi,
cumu nnolha raca duelha eyaꞌana lheꞌe yoꞌo gueluha.
Zaqueo nna quedha beadina nía,
ruꞌu tsitsia leni unnabana lo Benniha gueꞌe lheꞌe yoꞌo gueniha.
Atti bilácani ca benni dia denalha nu ucaha,
nianna iyábacana unne güecana gue Jesús,
de biaca die seꞌane lheꞌe yoꞌo gue ttu nu runi nu bittu anca tsee lo Tata Do Iyyabaaha.
Ttiaca Zaqueo nna udulíttebana rána Jesús:
—Benni bananie neti,
begüiarga,
neti utea len ca benni bittu te gueni rulha xea gue iyába nu te quia.
Gansi ulana nuxa benni leni nu ben lasia nna,
ttapa libe nu uxí sigáya gueni otea len lana.
Jesús re Zaqueo:
—Nasá nna bisíaba sá odilá Tata Do Iyyabaaha ca benni seꞌe lheꞌe yoꞌo-ni,
cumu unbiyuu du-ni nna ancaguabana benni datía Abraham.
Cumu neti Benni unbiyuu daa iyyabaaha nna delha eguila ca benni chi dia nitti qui odiláya cana.